《春日田园杂兴四首 其二》
清代·殷葆诚

不图富贵不求名，归老田园了一生。半读半耕新事业，老农老圃旧家声。

春风十里忙驱犊，斗酒双柑漫听莺。草色青青杨柳绿，无边景物助吟情。

作者简介：字亦平，郡优廪生。为人喜交游，饶肝胆。洞烛时艰，知举业不足以救国，乃专致力于经世之学，尤熟谙舆地。缪艺风先生创办江宁高等学堂，邀君共事，极得襄赞之力。积资保训导，会鼎革事遂寝，晚年就养青岛，怡情山水之外，兼以音律自娱。偶得消渴疾，遂以不起，年七十一。同治元年生。